इनें राजें राजौरी नगरै च गुजरात, बजीराबाद, ऐमनाबाद ते कश्मीरा थमां स्याने, चतर बपारी ते कारीगर आनी बसाए। मिर्जे दे प्रसिद्ध बजीरें बिच्चा महता अजबसिंह, महता सुलतानसिंह मते प्रसिद्ध बजीर होए न। ऐमनावाद दे महते खतरियें बिच्चा महता शेरसिंह इक बड़ा रोवदार दवान होआ ऐ। इस्सै दा परिवार मिर्जें दे महलै च, जिसी खूनी महल बी आखदे न बस्सा-रस्सा करदा ऐ। जमीना दा लगान मालिया गराहने गितै इनें मोदी रक्खे दे हे। राजौरी गी किले दी शकल देने गितै इनें इक उच्ची पक्की कन्द चबक्खीं चाढ़ी ही ते इन्दर कोट, अलमोट, बसस्टैंड, नावन ते धर्मसाला कोल पंज ढयोडियां रक्खी दियां हियां। शहरा बिच मिर्जे दियां त्रै चार व्हेलियां हियां। जित्थें अज्ज थाना ऐ उत्थें मिर्जें दी छौनी ही। नग्गरै बिच मिर्जे दे समें दिया पंज-छे मसीतां न, जिन्दे बिच्चा बजारै आली मसीत सारें कोला परानी ऐ। एदे इलावा इन्दर-कोट, कम्हारें आली, अलमोट महल्ले आली ते दरया आली ए चार मसीतां बर्णान-योग न।